ውሳኔውን ለማስቀየር የሚያስችል ኮሚቴ ተቋቋመ
ዓለም አቀፉ የአትሌቲክስ ፌዴሬሽኖች ማህበር በቅርቡ ከዳይመንድ ሊግ ውድድር የ5ሺ ሜትር እንደሚሰርዝ ማሳወቁ ይታወሳል። ይህንን ተከትሎም በተለይ በርቀቱ የታወቁት እና ስኬታማ አትሌቶችንም ያፈሩት የምሥራቅ አፍሪካ ሃገራት ኢትዮጵያ እና ኬንያ በፌዴሬሽኖቻቸው በኩል ተቃውሟቸውን በደብዳቤ አስታውቀዋል። ይህንን ተከትሎም የኢትዮጵያ ኦሊምፒክ ኮሚቴ ውሳኔውን የተመለከተ መግለጫ በተጠናቀቀው ሳምንት መጨረሻ አውጥቷል። መግለጫውም፤ ዓለም አቀፉ ማህበር ከዚህ ቀደም በዳይመንድ ሊግ ይካሄድ የነበረውን የ10ሺ
ሜትር ሩጫ እንዲቀር ያደረገ መሆኑን አስታውሷል። እአአ ከ2020 ጀምሮም የኢትዮጵያ አና
የአፍሪካ ባህላዊ ሩጫ የሆነውንና በርካታ አትሌቶችም ለራሳቸውና ለሃገራቸው አኩሪ ድል ያስመዘገቡበትን የ5ሺ
ሜትር ሩጫ ከውድድሩ እንደሚቀንስ ማስታወቁ እንደማይደግፍ ነው ያሳየው። የ10ሺ እና 5ሺ ሜትር
ሩጫዎች ከውድድር ውጪ መሆን በቀጣይ በማራቶን ለመወዳደር የሚፈልጉ አትሌቶችን መሸጋገሪያ በማሳጣት ችግር እንደሚፈጥር በመግለጫው ተጠቁሟል። ከ1ሺ500
ሜትር በቀጥታ ወደ ማራቶን ሩጫ ማደግም፣ በዕድሜ እና በተክለ ሰውነት ላይ የጎላ ተጽእኖ ስለሚያሳድር ጉዳዩ ልዩ ትኩረት ሊሰጠው እንደሚገባም ያሳሰበ ነበር። ይህንን ተከትሎም የኢትዮጵያ ኦሊምፒክ ኮሚቴ የሥራ አስፈጻሚ ቦርድ አስቸኳይ ስብሰባ አድርጓል። በዚህም የአፍሪካ አትሌቶች የሚደምቁበት ርቀት ከውድድር ውጪ መሆን ሃገሪቷን እና አትሌቶችን እንደሚጎዳ እንዲሁም በአትሌቲክስ ስፖርት የሚኖረው ተሳትፎም ተጽእኖ የሚያሳድር መሆኑ ተመልክቷል። በመሆኑም ዓለም አቀፉ ማህበር ጉዳዩን በጥሞና እንደገና እንዲያየው አስፈላጊውን ግፊት እንዲያደርግ ወስኗል። በዚህም መሰረት ኮሚቴው በዓለም ደረጃ ስመ ጥር የሆኑ እና በሩጫው ከፍተኛ ውጤት ያስመዘገቡ አትሌቶችን ያካተተ ሃገር አቀፍ ግብረ ኃይል አቋቁሟል። የኮሚቴው አባላትም ሻለቃ ኃይሌ ገብረስላሴ፣ አትሌት ገብረእግዚአብሄር ገብረማርያም፣ አትሌት ብርሃኔ አደሬ፣ አትሌት መሰረት ደፋር እና አትሌት ቀነኒሳ በቀለ ናቸው። ይህ ግብረ ኃይልም ጉዳዩ ከሚመለከታቸው የዓለም አቀፉ አትሌቲክስ ፌዴሬሽኖች ማህበር፣ ዓለም አቀፉ ኦሊምፒክ ኮሚቴ፣ ከአፍሪካ አትሌቲክስ ኮንፌዴሬሽን፣ ከዞን 5 አትሌቲክስ እና ኦሊምፒክ ኮሚቴዎች፣ከአፍሪካ ህብረት፣ መንግሥታዊ አካላት እንዲሁም መንግሥታዊ ካልሆኑ ድርጅቶች ጋር ግንኙነት በማድረግ የውሳኔ ሃሳቡን የማስቀየር ኃላፊነት ተሰጥቶታል። ጉዳዩንም በቅርበት የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ እንዲሁም ከኢትዮጵያ አትሌቲክስ ፌዴሬሽን ፕሬዚዳንት ዋና ሱፐር ኢንቴንዳንት ደራርቱ ቱሉ የሚከታተሉት ይሆናል፡፡ ይህ እንቅስቃሴ ግቡን እንዲመታና የ5ሺ
እና 10ሺ ሜትር ውድድሮች በቀድሞ ሁኔታ እንዲቀጥሉም የሚመለከታቸው አካላት ለተቋቋመው ግብረ ኃይል አስፈላጊውን ድጋፍ እንዲያደርግም ጥሪ ቀርቧል።አዲስ ዘመን መጋቢት 23/2011በብርሃን ፈይሳ